Forenede sager C-401/13 og C-432/13
Vasiliki Balazs
mod
Casa Județeană de Pensii Cluj
og
Casa Județeană de Pensii Cluj
mod
Attila Balazs
(anmodninger om præjudiciel afgørelse indgivet af Curtea de Apel Cluj)
»Præjudiciel forelæggelse – social sikring af vandrende arbejdstagere – forordning (EØF) nr. 1408/71 – artikel 7, stk. 2, litra c) – anvendeligheden af overenskomsterne om social sikring mellem medlemsstater – tilbagevendt flygtning, der stammer fra en medlemsstat – ansættelsesperioder, der er tilbagelagt på en anden medlemsstats område – ansøgning om tildeling af en alderdomsydelse – afslag«
Sammendrag – Domstolens dom (Fjerde Afdeling) af 22. januar 2015
1.        Institutionernes retsakter – tidsmæssig anvendelse – øjeblikkelig anvendelse af den nye retsforskrift på fremtidige virkninger af en situation, som er opstået under de tidligere regler
(Rådets forordning nr. 1408/71, art. 94, stk. 2)
2.        Social sikring – vandrende arbejdstagere – EU-ret – substitution af overenskomster om social sikring mellem medlemsstater – bindende virkning – bilateral aftale om sociale sikringsydelser til statsborgere i en af signatarstaterne, som har haft status som politiske flygtninge på den anden signatarstats område – aftale, der ikke er opført i bilag III til forordning nr. 1408/71 – rejst inden indgåelsen af aftalen – ikke omfattet af aftalen
[Rådets forordning nr. 1408/71, art. 6 og art. 7, stk. 2, litra c), og bilag III]
3.        Præjudicielle spørgsmål – fortolkning – tidsmæssige virkninger af fortolkningsdomme – tilbagevirkende gyldighed – Domstolens begrænsning heraf – betingelser
(Art. 267 TEUF)
1.        Jf. afgørelsens tekst.
(jf. præmis 30 og 31)
2.        Artikel 7, stk. 2, litra c), i forordning nr. 1408/71, som ændret og ajourført ved forordning nr. 118/97, som ændret ved forordning nr. 1992/2006, skal fortolkes således, at en bilateral aftale om sociale sikringsydelser til statsborgere i en af signatarstaterne, som har haft status som politiske flygtninge på den anden signatarstats område, der er indgået på et tidspunkt, hvor den ene af de to signatarstater endnu ikke var tiltrådt Unionen, og ikke er opført i bilag III til denne forordning, ikke finder anvendelse i en situation med politiske flygtninge, der er vendt tilbage til deres oprindelsesstat inden indgåelsen af den bilaterale aftale og ikrafttrædelsen af den nævnte forordning.
I denne henseende hviler de principper, der er anvendt i dom af 7. februar 1991, Rönfeldt, C-227/89, på det princip, at den pågældende havde en berettiget forventning om, at han kunne støtte ret på bestemmelserne i en bilateral overenskomst, der var den eneste, der fandt anvendelse i hans tilfælde på det tidspunkt, hvor han besluttede at rejse til en anden medlemsstat.
Under de omstændigheder, der er karakteriseret ved den omstændighed, at de berørte forlod en medlemsstat for at tage til deres oprindelsesstat, seks år inden den bilaterale aftale blev indgået, kunne de berørte ikke have haft nogen berettiget forventning om, at de ville være omfattet af bestemmelserne i den bilaterale aftale, idet denne endnu ikke var blevet indgået på tidspunktet for deres tilbagevenden til deres oprindelsesstat.
(jf. præmis 41, 42 og 45 samt domskonkl.)
3.        Jf. afgørelsens tekst.
(jf. præmis 50 og 51)